Με μια ειδική ρύθμιση του Υπουργείου Πολιτισμού, θα απαλλάσσονται πλέον της καταβολής διοδίων όσοι οδηγοί έχουν αυτοκόλλητο του λογότυπου της Αpple στο εμπρός ή πίσω μέρος του αυτοκινήτου τους. Το νέο αυτό μέτρο έρχεται στα πλαίσια μια προσπάθειας για την οικονομική ανακούφιση της ασθενούς ομάδας των δημιουργικών ανθρώπων, και την δημιουργία κινήτρων για την ενασχόληση των νέων ανθρώπων με τα δημιουργικά επαγγέλματα. Ανάλογες κινήσεις έχουν γίνει και σε χώρες του εξωτερικού, με τη μεγαλύτερη επιτυχία να σημειώνουν τα μέτρα που εφαρμόζει το γερμανικό κράτος το οποίο πληρώνει μηνιαίο επίδομα σε άνεργους καλλιτέχνες από το 1998.

Ο νέος υπουργός πολιτισμού Κώστας Τασούλας κατέληξε σε αυτή την απόφαση έναντι άλλων διότι όπως ισχυρίζεται «με τα αυτοκόλλητα εξαπλώνεται καλύτερα το μήνυμα της καλλιτεχνικής δημιουργικής ανησυχίας, ενώ το σύμβολο της Apple αποτελεί μια πρόσκληση για απλότητα, δημιουργία και μοναδικότητα για όλους», ενώ στα δημοσιογραφικά δίκτυα τόνισε ότι «η επιλογή της συγκεκριμένης εταιρίας υπολογιστών δεν αποτελεί διαφήμιση αφού η Apple πλέον αποτελεί σύμβολο δημιουργικής απελευθέρωσης και εργαλείο στα χέρια όλων για την υλοποίηση μοναδικών λύσεων». Μεταξύ των προτάσεων για την προσέλκυση νέων στα δημιουργικά επαγγέλματα (όπως του μπλόγκερ, του διαφημιστή ή του life coach) ήταν το δωρεάν χτύπημα τατουάζ, η παροχή Moleskin και τα δωρεάν μαθήματα «μαστούρικο ύφάκι» από τελειόφοιτους της δραματικής σχολής του εθνικού θεάτρου, προτάσεις που όμως στο τέλος απορρίφθηκαν λόγω κόστους υλοποίησης.

Οι δημιουργικής φύσης οδηγοί που επωφελούνται από το συγκεκριμένο μέτρο, θα πρέπει να περνούν από τους σταθμούς διοδίων που διαθέτουν ηλεκτρονικό σύστημα οι οποίοι έχουν ήδη αναβαθμιστεί ώστε εκτός από την ηλεκτρονική συσκευή e-PASS να αναγνωρίζουν το λογότυπο της Apple κάθε φορά που περνούν, ώστε να ανοίγουν αυτόματα τη μπάρα.

Ανάλογη ρύθμιση, προερχόμενη αυτή τη φορά από το Υφυπουργείο Αθλητισμού, αναμένεται και από τη νέα χρονιά για τους νεαρούς αθλητές χειμερινών αγωνισμάτων, οι οποίοι θα λαμβάνουν δωρεάν πρόσβαση στα χιονοδρομικά κέντρα της χώρας εφόσον διαθέτουν πάνω από 7 αυτοκόλλητα εταιριών ειδών σκέιτ στο αυτοκίνητό τους.